
Republicii Moldova


În temeiul art. 73 din Constituţia Republicii Moldova şi art. 47 din Regulamentul Parlamentului se înaintează spre examinare Parlamentului, cu titlu de iniţiativă legislativă, proiectul Legii privind modificarea şi completarea unor acte legislative.
Anexă:
Proiectul de lege

Deputaţi în Parlament

Proiect

Lege

privind modificarea şi completarea unor acte legislative

Parlamentul adoptă prezenta lege organică.

Articolul I.  Legea   privind administraţia publică locală nr. 436  din 28 decembrie 2006 (Monitorul Oficial 32-35/116, 09.03.2007)  cu modificările şi completările ulterioare, se modifică şi se completează după cum urmează:

La Articolul 6, alineatul (5) cuvîntul “pot” se exclude. 

La Articolul 26, alineatul 2. Sintagma “şi a art.24 şi 25 din Legea serviciului public” se substituie cu sintagma  “şi art. 39-43 din Legea cu privire la funcţia publică şi statutul funcţionarului public”
Articolul II. Legea privind pensiile de asigurări sociale de stat nr.156, din 14.10.1998   (Monitorul Oficial 111-113/683, 17.12.1998) cu modificările şi completările ulterioare, se modifică şi se completează după cum urmează:
La Articolul 46, alineatul (1) în final se completează cu sintagma “Asiguratul cu statut de funcţionar public care a realizat stagiul de cotizare prevăzut la art.42 alin.(1) şi confirmă un stagiu de cotizare în serviciul public de cel puţin 15 ani beneficiază de dreptul la pensionare anticipată cu cel mult 5 ani înaintea împlinirii vîrstei de pensionare prevăzute la art.41 alin.(1)”.

Preşedintele Parlamentului

Nota informativă

la proiectul de Lege pentru modificarea şi completarea unor acte legislative
Proiectul de lege propus spre atenţia Parlamentului prevede modificarea Legii privind administraţia publică locală şi completarea Legii privind pensiile de asigurări sociale de stat. 
Modificarea propusă la articolul 6 al Legii privind administraţia publică locală se propune din următoarele considerente:

Autorităţile locale reprezintă nivelul de guvernare care este cel mai aproape de cetăţeni, fiind o punte de legătură a autorităţilor centrale cu cetăţenii şi cărora le revine  un rol important în implementarea politicilor publice adoptate la nivel central.
 Un sistem eficient de consultare asigură ca autorităţile relevante (Guvernul sau alte instituţii publice centrale) să fie conştiente de impactul pe care decizia ori legea adoptată o poate avea asupra autorităţilor publice locale şi regionale, contribuind de asemenea la stabilirea unei cooperări autentice între diferite nivele de guvernare, precum şi la dezvoltarea autonomiei locale, în general.

Consultarea efectivă şi în timp util a autorităţilor locale, şi în particular a structurilor lor asociative, este esenţială pentru a permite acestor autorităţi să îşi îndeplinească atribuţiile şi responsabilităţile lor la cel mai înalt nivel.

În acest sens, prevederile legislaţiei existente creează mai multe ambiguităţi la capitolul desfăşurarea procesului de consultare. Astfel, pe de o parte, în anumite cazuri legislaţia prevede că consultarea autorităţilor locale are loc prin intermediul structurilor lor asociative, iar în cazul  art.6. alin. (5) din Legea privind administraţia publică locală 26 stipulează că autorităţile administraţiei publice centrale pot (s.n.) consulta asociaţiile reprezentative ale autorităţilor administraţiei publice locale în problemele ce ţin de administraţia publică locală. Deci, din textul legii reiese că autorităţile administraţiei publice centrale nu sunt obligate în mod expres să consulte asociaţiile reprezentative ale autorităţilor administraţiei publice locale, ci aceasta depinde de voinţa conducătorului acestei instituţii. În realitate, datorită lipsei unor norme legale care să prevadă expres obligativitatea consultării asociaţiilor reprezentative ale autorităţilor publice locale, acest mecanism în genere nu funcţionează.

Modificările şi completările propuse la art. 26 al Legii privind administraţia publică locală şi la art. 46 al Legii privind pensiile de asigurări sociale de stat ţin de înlăturarea tratamentului inegal al unor funcţionari publici faţă de alţii la momentul pensionării lor. Legea nominalizată prevede că “Primarul cade sub incidenţa Legii privind statutul alesului local şi a art.24 şi 25 din Legea serviciului public în ceea ce se referă la garanţiile sociale”, pe cînd în noua Lege cu privire la funcţia publică şi statutul funcţionarului public prevede că ” Funcţionarul public beneficiază de pensie în condiţiile Legii privind pensiile de asigurări sociale de stat”, prevederile căreia sunt diferite cu referinţă la funcţionarii publici şi la aleşii locali. În realitate apare situaţia cînd alesul local are şi statut de funcţionar public cu un stagiu de cotizare  de 15 ani, însă conform prevederilor articolului 46 el nu beneficiază de dreptul la pensionare anticipată cu cel mult 5 ani înaintea împlinirii vîrstei de pensionare.

Din motivele expuse, propunem completarea art.46 cu o nouă sintagmă care va egala în drepturi funcţionarii publici, care au mai deţinut şi o funcţie de demnitate publică.  

